Austatav Riigikogu, tere hommikust! Alustame Riigikogu täiskogu I istungjärgu kuuenda töönädala teisipäevast istungit. Nüüd on võimalus anda üle eelnõusid ja arupärimisi. Palun, Valeri Korb!
Lugupeetud juhataja! Head kolleegid! Meil on arupärimine lugupeetud keskkonnaministrile Keit Pentusele. Arupärimise teema on prügimajandus. Eesti prügimajandus on suures osas jagunenud kolme ettevõtte vahel. Need ettevõtted on: AS Ragn-Sells, AS Veolia Keskkonnateenused ja Adelan Prügiveod OÜ. Adelan Prügiveod OÜ on neist ainuke Eesti kapitalil põhinev ettevõte. Ta osutab elanikele ning tootmis-, kaubandus- ja ehitusettevõtetele jäätmete kogumise ja veo teenuseid Harjumaal, Tartus ja Narvas. Aktsiaselts Veolia Keskkonnateenused kuulub ülemaailmsesse Veolia kontserni, Ragn-Sellsi peakontor asub Stockholmi lähistel. Seega on Eestis prügivedu suures ulatuses välismaiste ettevõtete kontrolli all. See ei ole sugugi ainult negatiivne, kuna sellega kaasnevad kompetentsus selles valdkonnas ning keskkonnahoiu põhimõtete arvestamine. Kuid suurte kontsernide huvid on oluliselt laiemad ega ole piiratud vaid Eesti huvidega. Koos seitsme kolleegiga olen kirjutanud alla arupärimisele. Meil on seoses selle teemaga kuus küsimust, millele tahame vastust saada. Aitäh!
Suur tänu! Palun kõnetooli Priit Toobali!
Lugupeetud istungi juhataja! Head kolleegid! Eesti Keskerakonna fraktsiooni nimel annan Riigikogu menetlusse pühade ja tähtpäevade seaduse § 2 muutmise seaduse eelnõu. Eelnõu eesmärk on muuta ülestõusmispühade 2. püha Eestis riigipühaks ja puhkepäevaks. Eesti riigipühad üldiselt kattuvad teistes Euroopa Liidu liikmesriikides kehtestatud riigipühadega. Üks erinevus on ülestõusmispühade 2. püha, mis on enamikus Euroopa Liidu liikmesriikides riigipüha ning puhkepäev, erandid on vaid Eesti, Malta ja Portugal, kus ülestõusmispühade 2. püha on tavaline tööpäev. Seaduse jõustumise korral muutub ülestõusmispühade 2. püha Eestis riigipühaks nagu enamikus Euroopa Liidu liikmesriikides. Sellega lihtsustuks nende ettevõtete olukord, kes peavad iga päev suhtlema teistes riikides asuvate ema- ja tütarettevõtetega. Põhjamaades ning Lätis ja Leedus, kellega Eesti on majanduslikult kõige tihedamalt seotud, on ülestõusmispühade 2. püha riigipüha ja puhkepäev. Eelnõu jõustumise korral suureneks riigipühade arv Eestis 12-ni. Aitäh!
Aitäh! Head kolleegid! Olen Riigikogu juhatuse nimel vastu võtnud ühe arupärimise. Kui see vastab Riigikogu kodu- ja töökorra seaduses sätestatule, edastab Riigikogu esimees selle adressaadile viivitamata. Olen vastu võtnud ühe seaduseelnõu. Riigikogu juhatus otsustab selle menetlusse võtmise Riigikogu kodu- ja töökorra seaduse kohaselt. Läheme teadete juurde. Esiteks, kolmapäeval, s.a 18. mail osalevad infotunnis järgmised valitsusliikmed: kaitseminister Mart Laar peaministri ülesannetes, keskkonnaminister Keit Pentus ning majandus- ja kommunikatsiooniminister Juhan Parts. Teiseks, Riigikogu esimees on edastanud Riigikogu liikmete arupärimised sotsiaalminister Hanno Pevkurile. Veel on teatada, et täna pärast täiskogu istungi lõppu toimub istungisaalis Eesti-Kambodža parlamendirühma asutamise koosolek, mille kokkukutsuja on Kalle Jents. Head kolleegid! Teeme kohaloleku kontrolli. Kohalolijaks registreerus 85 Riigikogu liiget, puudub 16.
Austatud Riigikogu liikmed! Asume tänase päevakorra juurde. Päevakorras on kolme Riigikogu otsuse eelnõu esimesed lugemised. Pean siiski ütlema, et tänane meeleolu on erakordselt ärev. Ei tea, millest see tuleb? Esimene päevakorrapunkt on kultuurikomisjoni esitatud Riigikogu otsuse "Eesti Rahvusraamatukogu nõukogu liikmete nimetamine" eelnõu esimene lugemine. Ma palun ettekandeks kõnetooli kultuurikomisjoni esimehe Urmas Klaasi!
Proua juhataja! Austatud kolleegid! Me menetleme Riigikogu otsuse eelnõu nr 35 Eesti Rahvusraamatukogu seaduse § 23 lõike 2 kohaselt, mille järgi Eesti Rahvusraamatukogu nõukogu seniste liikmete volitused lõpevad ja seoses Riigikogu uue koosseisu tööleasumisega peab Riigikogu nimetama nõukogusse uued liikmed. Kultuurikomisjon valmistas otsuse eelnõu esimest lugemist täiskogus ette s.a 9. mai istungil. Riigikogu fraktsioonid olid esitanud Riigikogu kultuurikomisjonile järgmised kandidaadid: Jaak Allik Eesti Sotsiaaldemokraatliku Erakonna fraktsiooni poolt, Igor Gräzin Eesti Reformierakonna fraktsiooni poolt ning Kaia Iva Isamaa ja Res Publica Liidu fraktsiooni poolt. Eesti Rahvusraamatukogu oli esitanud raamatukogu töövaldkonna tunnustatud asjatundjate Priit Pirsko ja Sirje Virkuse kandidatuurid. Kultuurikomisjon tegi konsensuslikult järgmised otsused: esitada eelnõu Riigikogu täiskogule arutamiseks s.a 17. mail ning teha ettepanek panna eelnõu lõpphääletusele ja otsusena vastu võtta. Aitäh!
Aitäh! Ettekandjale on küsimus. Mailis Reps, palun!
Aitäh, lugupeetud juhataja! Hea komisjoni esimees! Te oma ettekandes rõhutasite, et kandidaadid on fraktsioonide esindajad. Kas tulenevalt nõukogu liikmete määramisest ja sellest seadusest esindavad nad fraktsioonide poliitilisi seisukohti või on nad Riigikogu üldise arvamuse esindajad?
Tänan väga! Nad esindavad kindlasti Riigikogu. Erakonnad fraktsioonide näol on sellised kandidaadid meie komisjonile pakkunud, olles teinud kaalutletud otsuse parimate kandidaatide, Riigikogu arvamuse parimate esindajate kohta.
Aitäh! Kas on veel küsimusi? Rohkem küsimusi ei ole. Kas soovitakse pidada läbirääkimisi? Läbirääkimisi pidada ei soovita. Juhtivkomisjoni ettepanek on panna eelnõu lõpphääletusele ja otsusena vastu võtta. Panen kultuurikomisjoni esitatud Riigikogu otsuse "Eesti Rahvusraamatukogu nõukogu liikmete nimetamine" eelnõu 35 lõpphääletusele. 82 Riigikogu liiget on poolt, vastuolijaid ega erapooletuid ei ole. Kultuurikomisjoni esitatud Riigikogu otsuse "Eesti Rahvusraamatukogu nõukogu liikmete nimetamine" eelnõu 35 on Riigikogu otsusena vastu võetud.
Asume teise päevakorrapunkti juurde, milleks on kultuurikomisjoni esitatud Riigikogu otsuse "Rahvusooperi nõukogu liikmete nimetamine" eelnõu esimene lugemine. Palun ettekandeks kõnetooli kultuurikomisjoni esimehe Urmas Klaasi!
Proua juhataja! Austatud kolleegid! Seoses Riigikogu XI koosseisu volituste lõppemisega ja võttes aluseks rahvusooperi seaduse § 6 lõike 2 punkti 1, peab Riigikogu otsustama rahvusooperi nõukogu liikmete nimetamise. Selle päevakorrapunkti täiskogul arutamist valmistas kultuurikomisjon ette samuti s.a 9. mai istungil, kui meie laual olid fraktsioonide ettepanekud nõukogu kandidaatide kohta: Marko Mihkelson Isamaa ja Res Publica Liidu fraktsiooni poolt, Imre Sooäär Eesti Reformierakonna fraktsiooni poolt ning Ester Tuiksoo Eesti Keskerakonna fraktsiooni poolt. Komisjon otsustas teha täiskogule ettepaneku esitada otsuse eelnõu, kus on nende kolleegide nimed, täiskogu päevakorda s.a 17. mail, teha ettepanek panna eelnõu lõpphääletusele ja otsusena vastu võtta. Kõik need otsused on tehtud konsensuslikult. Palun eelnõu toetada!
Suur tänu! Kas ettekandjale on küsimusi? Küsimusi ei ole. Kas soovitakse pidada läbirääkimisi? Läbirääkimisi pidada ei soovita. Juhtivkomisjoni ettepanek on panna eelnõu lõpphääletusele ja otsusena vastu võtta. Panen kultuurikomisjoni esitatud Riigikogu otsuse "Rahvusooperi nõukogu liikmete nimetamine" eelnõu 36 lõpphääletusele. 76 Riigikogu liiget on poolt, vastuolijaid ega erapooletuid ei ole. Kultuurikomisjoni esitatud Riigikogu otsuse "Rahvusooperi nõukogu liikmete nimetamine" eelnõu 36 on Riigikogu otsusena vastu võetud.
Tänane kolmas päevakorrapunkt on kultuurikomisjoni esitatud Riigikogu otsuse "Riigikogu liikmetest Eesti Rahvusringhäälingu nõukogu liikmete nimetamine" eelnõu esimene lugemine. Palun ettekandeks taas kõnetooli kultuurikomisjoni esimehe Urmas Klaasi!
Proua juhataja! Head kolleegid! Otsuse eelnõu 37 on täna täiskogu päevakorras Riigikogu kultuurikomisjoni s.a 9. mai istungi otsuse ja komisjoni palve alusel. Eelnõu on koostatud seetõttu, et Riigikogu XI koosseisu volitused on lõppenud ja Eesti Rahvusringhäälingu seaduse § 14 lõike 1 punktist 1 lähtudes peab Riigikogu otsustama rahvusringhäälingu nõukogu liikmete nimetamise. Nagu öeldud, see otsuse eelnõu oli komisjoni päevakorras 9. mai s.a istungil. Me olime pöördunud parlamendifraktsioonide poole, sest Eesti Rahvusringhäälingu seaduse järgi on fraktsioonidel kohustus nimetada oma kandidaadid rahvusringhäälingu nõukokku. Fraktsioonid seda ka tegid. Esitati järgmised kandidaadid: Priit Toobal Eesti Keskerakonna fraktsiooni poolt, Peeter Kreitzberg Eesti Sotsiaaldemokraatliku Erakonna fraktsiooni poolt, Igor Gräzin Eesti Reformierakonna fraktsiooni poolt ning Priit Sibul Isamaa ja Res Publica Liidu fraktsiooni poolt. Need nimed on komisjoni otsuse kohaselt kantud ka Riigikogu otsuse eelnõusse. Komisjonis tekkis küsimus, kas kolleeg Igor Gräzinil ei ole mõne telejaamaga või telesignaali edastava jaamaga lepingulist suhet. Eesti Rahvusringhäälingu seaduse kohaselt ei tohi rahvusringhäälingu nõukogu liikmel olla lepingulist suhet n-ö konkureeriva häälinguga. Vihjati ühele saatele, kus kolleeg Gräzin käib koos kolleeg Riisaluga esinemas. Komisjoni esimehena ma seda kontrollisin. Selgus, et lepingulist suhet ei ole ja seega ei ole ka probleemi. Vastupidi, on suur rõõm, et härra Gräzini nimi otsuse eelnõus figureerib. Komisjon tegi konsensuslikud otsused võtta eelnõu 17. mail Riigikogu täiskogu päevakorda, teha ettepanek panna eelnõu lõpphääletusele ja otsusena vastu võtta. Tänan!
Aitäh! Ettekandjale on küsimus. Palun, härra Väino Linde!
Aitäh, austatud istungi juhataja! Hea ettekandja! Kas komisjon arutas ka seda, kui oluliselt võib rahvusringhäälingu nõukogu mõjutada rahvusringhäälingu tulevikku ja funktsioone ning võimalikku käitumist?
Me tegime oma otsuse, lähtudes Eesti Rahvusringhäälingu seadusest, mille alusel Riigikogul on kohustus nõukogu liikmed nimetada. Tegime seda töises üksmeeles ja heas usus, et rahvusringhäälingu nõukogu hakkab koosnema kompetentsetest Riigikogu liikmetest, kes ka oma tööd rahvusringhäälingu hea töö huvides teevad heas usus.
Täname sisuka vastuse eest! Rohkem küsimusi ei ole. Kas soovitakse pidada läbirääkimisi? Läbirääkimisi pidada ei soovita. Juhtivkomisjoni ettepanek on panna eelnõu lõpphääletusele ja otsusena vastu võtta. Panen kultuurikomisjoni esitatud Riigikogu otsuse "Riigikogu liikmetest Eesti Rahvusringhäälingu nõukogu liikmete nimetamine" eelnõu 37 lõpphääletusele. 78 Riigikogu liiget on poolt, vastuolijaid ega erapooletuid ei ole. Kultuurikomisjoni esitatud Riigikogu otsuse "Riigikogu liikmetest Eesti Rahvusringhäälingu nõukogu liikmete nimetamine" eelnõu 37 on Riigikogu otsusena vastu võetud. Head kolleegid! Tänane täiskogu istung on lõppenud. Head päeva! Istungi lõpp kell 10.21.